กปภ. ยกเลิกสำเนาบัตรประชาชนและสำเนาทะเบียนบ้าน
การประปาส่วนภูมิภาคร่วมกับทุกหน่วยงานภาครัฐ ยกเลิกการเรียกขอสำเนาบัตรประชาชนและสำเนาทะเบียนบ้านเมื่อติดต่อขอรับบริการ พร้อมผลักดันองค์กรด้วยนวัตกรรมเพื่อสนับสนุนการก้าวเป็นไทยแลนด์ 4.0 ตามนโยบายรัฐบาล

นายนพรัตน์ เมธาวีกุลชัย ผู้ว่าการการประปาส่วนภูมิภาค (กปภ.) กล่าวว่า กปภ. เตรียมความพร้อมและปรับทิศทางการบริหารองค์กรโดยนำเทคโนโลยีและนวัตกรรมต่าง ๆ เพิ่มประสิทธิภาพการบริการน้ำประปาอย่างต่อเนื่อง เพื่อสนับสนุนการเป็นหน่วยงานรัฐยุคใหม่และก้าวเป็นไทยแลนด์ 4.0  สำหรับโครงการยกเลิกสำเนาเอกสาร (No Copy) ของรัฐบาล ยืนยันว่า ประชาชนไม่จำเป็นต้องถ่ายสำเนาบัตรประชาชนหรือทะเบียนบ้านเพื่อติดต่อขอรับบริการต่าง ๆ จาก กปภ. เพียงแสดงเอกสารตัวจริงหากจำเป็นต้องใช้ ซึ่งถือเป็นประโยชน์กับประชาชน โดยเฉพาะผู้ที่อาศัยอยู่ในพื้นที่ห่างไกล ซึ่งจะช่วยลดความลำบากในการจัดเตรียมเอกสารและลดภาระค่าใช้จ่ายได้อีกด้วย

ทั้งนี้ ประชาชนที่มีความประสงค์จะขอติดตั้งประปา เพียงนำบัตรประชาชนมาแสดงโดยไม่ต้องใช้สำเนาบัตรประชาชนและสำเนาทะเบียนบ้าน สามารถขอติดตั้งประปาได้ หรือ จะขอติดตั้งประปาด้วยตนเองผ่านเว็บไซต์ www.pwa.co.th ก็ได้เช่นเดียวกัน